1821.
Na osnovu člana 21b stav 3 Zakona o sprječavanju pranja novca i finansiranja terorizma ("Službeni list CG", br. 33/14, 44/18 i 73/19) Ministarstvo unutrašnjih poslova donijelo je
PRAVILNIK
O NAČINU VOĐENJA REGISTRA STVARNIH VLASNIKA, PRIKUPLJANJU, UNOSU I ROKOVIMA UNOSA I AŽURIRANJU PODATAKA KOJI SE VODE U REGISTRU I NAČINU PRISTUPA TIM PODACIMA
("Službeni list Crne Gore", br. 127/20 od 29.12.2020)
Član 1
Ovim pravilnikom bliže se uređuje način vođenja registra stvarnih vlasnika (u daljem tekstu: Registar), prikupljanje, unos i rokovi unosa i ažuriranja podataka koji se vode u Registru i način pristupa tim podacima.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Član 3
Privredna društva, pravna lica, udruženja, ustanove, političke partije, vjerske zajednice, umjetničke organizacije, komore, sindikati, udruženja poslodavaca, fondacije ili drugi poslovni subjekti, pravno lice koje prima, upravlja ili raspoređuje sredstva u određene svrhe, strani trust, strana institucija ili sličan subjekat stranog prava, koji prima, upravlja ili vrši raspodjelu imovinskih sredstava za određene namjene (u daljem tekstu: pravni subjekti) podatke o stvarnim vlasnicima i druge propisane podatke unose, odnosno ažuriraju preko zaposlenog lica u pravnom subjektu, odnosno zastupnika ili punomoćnika pravnog subjekta koga ovlasti odgovorno lice u pravnom subjektu (u daljem tekstu: lice ovlašćeno za unos podataka u Registar).
Lice ovlašćeno za unos podataka u Registar unosi, odnosno ažurira podatke preko internet aplikacije koju uspostavlja organ uprave nadležan za naplatu poreza (u daljem tekstu: Poreska uprava), upotrebom certifikata za kvalifikovani elektronski potpis, u skladu sa zakonom kojim se uređuju elektronska identifikacija i elektronski potpis.
U slučaju da internet aplikacija iz stava 2 ovog člana ne funkcioniše duže od 24 časa lice ovlašćeno za unos podataka u Registar unosi podatke o stvarnim vlasnicima u obrazac (Obrazac 1) koji se dostavlja Poreskoj upravi.
Obrazac iz stava 3 ovog člana potpisuje lice ovlašćeno za unos podataka u Registar.
Član 4
Prilikom unosa, odnosno ažuriranja podataka o pravnom subjektu lice ovlašćeno za unos podataka u Registar prvo unosi matični broj ili poreski identifikacioni broj pravnog subjekta na osnovu kojeg se, automatski iz:
   - Centralnog registra privrednih subjekata preuzimaju sljedeći podaci: naziv, adresa, sjedište, registarski broj, identifikacioni broj, datum registracije i datum brisanja privrednog subjekta za pravni subjekat registrovan u Centralnom registru privrednih subjekata,
   - Registra poreskih obveznika preuzimaju sljedeći podaci: naziv, adresa, sjedište, poreski identifikacioni broj, datum registracije i datum brisanja pravnog subjekta iz poreskog registra za subjekte registrovane u poreskom registru. Nakon toga se unose i drugi podaci u skladu sa Zakonom o sprječavanju pranja novca i finansiranja terorizma (u daljem tekstu: Zakon).
Ako se podaci o pravnom subjektu ne nalaze u Centralnom registru privrednih subjekata, Registru poreskih obveznika i Centralnom registru stanovništva vrši se unos podataka kojima pravni subjekat raspolaže.
Kad se u Registar vrši unos, odnosno ažuriranje podataka o stvarnom vlasniku prvo se unosi jedinstveni matični broj stvarnog vlasnika na osnovu kojeg se, automatski, iz Centralnog registra stanovništva, preuzimaju: lično ime, adresa prebivališta ili boravišta, datum rođenja, poreski identifikacioni broj, nakon čega se unose i drugi podaci propisani Zakonom.
Ako stvarni vlasnik nije crnogorski državljanin ili mu nije odobren boravak u Crnoj Gori, unos podataka o stvarnom vlasniku vrši se na osnovu lične karte ili druge javne isprave na osnovu koje se može utvrditi identitet lica (u daljem tekstu: javna isprava), pri čemu je obavezan unos vrste dokumenta, broj dokumenta, datum do kojeg važi i država izdavanja.
Ako podaci iz st. 1 i 3 ovog člana kojima raspolaže pravni subjekat ne odgovaraju podacima koji se nalaze u registrima iz stava 2 ovog člana, pravni subjekat će tražiti izmjenu podataka u odgovarajućem registru u kojem se vode ti podaci.
U slučaju iz stava 5 ovog člana pravni subjekat će nakon ažuriranja podataka u odgovarajućem registru izvršiti unos podataka u Registar.
Podaci unijeti u Registar moraju biti potpisani kvalifikovanim elektronskim potpisom, u skladu sa zakonom kojim se uređuju elektronska identifikacija i elektronski potpis.
Nakon unosa, odnosno ažuriranja podataka u Registar preko internet aplikacije iz člana 3 stav 2 ovog pravilnika, kreira se izvod iz Registra u PDF formatu.
Član 5
Ako se podaci iz člana 3 stav 1 ovog pravilnika dostavljaju na obrascu iz člana 3 stav 3 ovog pravilnika, popunjeni i potpisani obrazac Poreskoj upravi predaje lice ovlašćeno za unos podataka u Registar lično, a ako je to lice punomoćnik kojeg je ovlastilo odgovorno lice u pravnom subjektu, uz obrazac predaje i punomoćje.
Ako lično ime lica ovlašćenog za unos podataka u Registar navedeno u obrascu iz člana 3 stav 3 ovog pravilnika ne odgovara podacima iz javne isprave ili punomoćja, službenik Poreske uprave odbiće prijem obrasca.
Ako se podaci iz člana 4 st. 1 i 3 ovog pravilnika i podaci unijeti u obrazac iz člana 3 stav 3 ovog pravilnika razlikuju, Poreska uprava odbiće unos podataka u Registar, a obrazac će vratiti pravnom subjektu radi ispravke.
U slučaju iz stava 3 ovog člana pravni subjekat će tražiti izmjenu podataka u odgovarajućem registru u kojem se vode ti podaci.
Nakon unosa podataka u Registar, Poreska uprava izdaje izvod iz Registra za pravnog subjekta za kojeg su unijeti podaci, bez naknade.
Član 6
U slučaju dostavljanja podataka u skladu sa članom 5 ovog pravilnika, Poreska uprava vrši unos, odnosno ažuriranje podataka u Registar u roku od četiri dana od dana dostavljanja obrasca iz člana 3 stav 3 ovog pravilnika.
Pravni subjekat vrši provjeru i potvrdu tačnosti svojih podataka u Registru jednom godišnje, a najkasnije do 31. marta tekuće za prethodnu godinu.
Provjeru i potvrdu tačnosti podataka iz stava 2 ovog člana, pravni subjekat vrši preko internet aplikacije, u skladu sa članom 4 ovog pravilnika.
Član 7
Privredna društva, pravna lica, preduzetnici i fizička lica koja obavljaju djelatnost iz člana 4 stav 2 Zakona (u daljem tekstu: obveznik), odnosno zaposleno lice koje obveznik ovlasti za pristup podacima iz Registra (u daljem tekstu: predstavnik obveznika) ostvaruje pristup podacima iz Registra preko internet aplikacije upotrebom certifikata za kvalifikovani elektronski potpis, u skladu sa zakonom kojim se uređuju elektronska identifikacija i elektronski potpis.
Prilikom pristupa iz stava 1 ovog člana, internet aplikacija kreira izvod iz Registra u PDF formatu.
Ako utvrdi razliku u podacima kojima raspolaže u odnosu na podatke koji se vode u Registru, obveznik unosi podatke koji se razlikuju u poseban dio Registra namijenjen za unos takvih podataka.
Podaci unijeti na način iz stava 3 ovog člana ne mijenjaju sadržaj Registra.
Podatke unijete na način iz stava 3 ovog člana, Poreska uprava dostavlja finansijsko-obavještajnoj jedinici, elektronskim putem.
Član 8
Finansijsko-obavještajna jedinica, nadzorni organi iz člana 94 Zakona i drugi organi za potrebe vršenja poslova iz oblasti sprječavanja i otkrivanja pranja novca i finansiranja terorizma, odnosno zaposleno lice koje ti organi ovlaste za pristup podacima iz Registra ostvaruju pristup podacima preko internet aplikacije upotrebom certifikata za kvalifikovani elektronski potpis, u skladu sa zakonom kojim se uređuju elektronska identifikacija i elektronski potpis.
Organi iz stava 1 ovog člana mogu tražiti dostavljanje podataka iz Registra i podnošenjem prijave date na obrascu (Obrazac 2).
U slučaju iz stava 2 ovog člana, traženi podaci iz Registra dostavljaju se u formi potvrde, odnosno izvoda, odmah po prijemu prijave.
Izuzetno od stava 3 ovog člana, ako postoje problemi u funkcionisanju sistema zbog kojih nije moguće dostaviti potvrdu, odnosno izvod, ta potvrda, odnosno izvod dostavlja se najkasnije u roku od dva dana od dana prijema prijave.
Član 9
Pravna i fizička lica koja dokažu pravni interes ostvaruju pristup podacima iz Registra, podnošenjem zahtjeva za pristup podacima Poreskoj upravi i dokaza o uplati takse za izdavanje potvrde, odnosno izvoda.
Podaci iz Registra dostavljaju se pravnom, odnosno fizičkom licu iz stava 1 ovog člana, u formi potvrde, odnosno izvoda, po prijemu dokumentacije iz stava 1 ovog člana, bez odlaganja, a najkasnije u roku od dva dana od dana prijema dokumentacije.
Izuzetno od stava 2 ovog člana, ako postoje problemi u funkcionisanju sistema zbog kojih nije moguće dostaviti potvrdu, odnosno izvod, ta potvrda, odnosno izvod dostavlja se najkasnije u roku od dva dana od dana otklanjanja problema.
Član 10
Radi upotrebe internet aplikacije pravni subjekti, obveznici i organi iz člana 8 stav 1 ovog pravilnika podnose Poreskoj upravi zahtjev za otvaranje, suspenziju, ažuriranje i ukidanje korisničkog naloga.
Uz zahtjev iz stava 1 ovog člana pravni subjekti, obveznici i organi iz člana 8 stav 1 ovog pravilnika, Poreskoj upravi dostavljaju i javni ključ certifikata za kvalifikovani elektronski potpis.
Na osnovu zahtjeva iz stava 1 ovog člana, Poreska uprava licu ovlašćenom za unos podataka u Registar, odnosno predstavniku obveznika i zaposlenom licu iz člana 8 stav 1 ovog pravilnika otvara korisnički nalog.
Zahtjev iz stava 1 ovog člana podnosi se na obrascu (Obrazac 3).
Član 11
Obrasci br. 1, 2 i 3 sastavni su dio ovog pravilnika.
Član 12
Danom stupanja na snagu ovog pravilnika prestaje da važi Pravilnik o načinu vođenja registra stvarnih vlasnika, prikupljanju, unosu i rokovima unosa i ažuriranju podataka koji se vode u registru i načinu pristupa tim podacima ("Službeni list CG", broj 20/19).
Član 13
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 011/20-9208/4
Podgorica, 24. decembra 2020. godine
Ministar,
Sergej Sekulović, s.r.
Obrasci 1-3
NAPOMENA IZDAVAČA:
Priloge koji su sastavni dio ovog propisa možete pogledati ovdje.